AQUA ควัก 137 ลบ.ปันผลระหว่างกาล 0.03 บ./หุ้น เคาะจ่าย 7 พ.ค.63
AQUA ควัก 137 ลบ.ปันผลระหว่างกาล 0.03 บ./หุ้น เคาะจ่าย 7 พ.ค.63
8 เม.ย. 2563

นายอารักษ์ ราษฎร์บริหาร กรรมการผู้จัดการใหญ่ บริษัท อควา คอร์เปอเรชั่น จำกัด (มหาชน) หรือ AQUA เปิดเผยว่า และตามที่ได้มีประกาศจากหัวหน้าผู้รับผิดชอบในการแก้ไขสถานการณ์ฉุกเฉินในส่วนที่เกี่ยวกับความมั่นคง เรื่อง ห้ามชุมนุม การทำกิจกรรม การมั่วสุม ในลักษณะที่เสี่ยงต่อการแพร่เชื้อโรคโควิด-19 เมื่อวันที่ 3 เมษายน 2563 ส่งผลให้ที่ประชุมคณะกรรมการเห็นชอบถึงความจำเป็นในการเลื่อนการประชุมสามัญผู้ถือหุ้นประจำปี 2563 ในวันพฤหัสบดีที่ 9 เมษายน 2563 เวลา 14.00 น. ออกไปก่อน
โดยที่ประชุมคณะกรรมการบริษัท ได้พิจารณาโดยคำนึงถึงประเด็นสำคัญที่เกี่ยวข้องต่างๆอย่างรอบคอบแล้ว มีมติอนุมัติให้เลื่อนประชุมสามัญผู้ถือหุ้นประจำปี 2563 ของบริษัทออกไปไม่มีกำหนด จนกว่าสถานการณ์จะคลี่คลายและมีความเหมาะสม แต่ยังคงใช้วันรวบรวมรายชื่อผู้ถือหุ้นเพื่อสิทธิในการเข้าร่วมประชุมผู้ถือหุ้นประจำปี 2563 ตามเดิมคือวันที่ 17 มีนาคม 2563
ทั้งนี้การเลื่อนวันประชุมดังกล่าวจะไม่กระทบต่อการดำเนินงานของบริษัทอย่างมีนัยสำคัญ รวมทั้งสิทธิของผู้ถือหุ้นในการรับเงินปันผล แต่หากบริษัทไม่สามารถจัดประชุมสามัญผู้ถือหุ้นได้ภายใน 2 เดือนนับแต่วันกำหนดรายชื่อผู้ถือหุ้นเพื่อสิทธิในการเข้าร่วมประชุมสามัญผู้ถือหุ้น บริษัทจะจัดให้มีการประชุมคณะกรรมการบริษัทเพื่อพิจารณาวันกำหนดรายชื่อผู้ถือหุ้นเพื่อสิทธิในการเข้าร่วมประชุมสามัญผู้ถือหุ้น วาระการประชุม และวันประชุมสามัญผู้ถือหุ้นใหม่
และเนื่องด้วยบริษัทฯไม่สามารถจัดการประชุมสามัญผู้ถือหุ้นประจำปี 2563 ตามกำหนดเดิมได้ ที่ประชุมคณะกรรมการจึงมีมติให้ ยกเลิกวาระที่เสนอให้ผู้ถือหุ้นพิจารณาการจ่ายเงินปันผลสำหรับผลกำไรของบริษัท ประจำปี 2562  และมีมติอนุมัติจ่ายเป็นเงินปันผลระหว่างกาลแทน จากผลกำไรของบริษัทประจำปี 2562 ในอัตราหุ้นละ 0.03 บาท (บริษัทมีจำนวนหุ้นสามัญที่มีสิทธิได้รับเงินปันผลทั้งสิ้น  4,593,000,000 หุ้น) คิดเป็นเงินปันผลทั้งสิ้น  137,790,000 บาท และกำหนดให้วันที่ 22 เมษายน 2563 เป็นวันให้สิทธิผู้ถือหุ้น (“Record Date”) ในการรับเงินปันผล โดยให้จ่ายเงินปันผลดังกล่าวแก่ผู้ถือหุ้นในวันที่ 7 พฤษภาคม 2563 ซึ่งเป็นกำหนดวันเดิมที่เคยแจ้งผู้ถือหุ้นไว้แล้ว
ทั้งนี้บริษัทขออภัยท่านผู้ถือหุ้นที่ได้แจ้งเลื่อนการประชุมสามัญผู้ถือหุ้นประจำปี 2563 อย่างกะทันหันและไม่มีกำหนด โดยบริษัทจะติดตามสถานการณ์การแพร่ระบาดของ COVID-19 อย่างใกล้ชิด รวมถึงจะพิจารณาทางเลือกในการจัดประชุมผู้ถือหุ้นด้วยวิธีการอื่นใดที่จะสามารถทำได้ภายใต้กฎหมาย เพื่อจัดให้มีการประชุมสามัญผู้ถือหุ้นประจำปี 2563 ขึ้นได้โดยเร็ว